**Medejer træder ud af bestyrelse efter byretsdom  
  
Medejer og mindretalsaktionær i Forenede Koncernen Michael Krogh træder ud af koncernens bestyrelse efter byretsdom for skattesvig.**Retten i Lyngby kendte tirsdag medejer og mindretalsaktionær i Forenede koncernen Michael Krogh skyldig i groft skattesvig. Michael Krogh nægtede sig skyldig og har anket dommen på to og et halvt års ubetinget fængsel og en bøde på 11 millioner kroner.   
  
**En direkte følge af byretsdom**   
Som en konsekvens og direkte følge af byretsdommen har en enig ejerkreds i Forenede Koncernen i dag besluttet, at Michael Krogh træder ud af koncernens bestyrelse, forklarer Forenede’s koncerndirektør Carsten Clement:  
  
”Ejerkredsen har orienteret mig om, at Michael Krogh fra dags dato udtræder af bestyrelsen som en direkte følge af dommen fra Retten i Lyngby,” siger Carsten Clement, koncerndirektør i Forenede.  
  
”Det er i den forbindelse vigtigt for mig at understrege, at skattesagen er et personligt anliggende mellem Michael Krogh og myndighederne, og at Forenede Koncernen, herunder Forenede Service, ikke har været eller er sigtet i sagen,” siger Carsten Clement, der samtidig erkender og beklager, at opmærksomheden omkring Michael Krogh kan have påvirket omgivelsernes syn på koncernen, hvilket hovedpersonen også selv erkender:   
  
”Jeg mener, at dommen er urimelig. Derfor har jeg også anket med krav om frifindelse. Jeg er dog samtidig fuldt bevidst om, at sagen, selv om det er et anliggende mellem min person og myndighederne, kan have skadet Forenede Services omdømme og også på sigt vil kunne det. Derfor har jeg sammen med den øvrige ejerkreds truffet beslutning om at udtræde af koncernens bestyrelse,” siger Michael Krogh.   
  
Michael Krogh ejer knap 13 procent af aktierne i Forenede.